אנדראס מולר

אנדראס "אנדי" מולר (בגרמנית: Andreas Möller, נולד ב-2 בספטמבר 1967 בפרנקפורט שבגרמניה המערבית) הוא כדורגלן עבר גרמני ששיחק בעמדת הקשר ההתקפי. מולר נחשב לשחקן ורסטילי, ונודע בראיית המשחק שלו, ביכולת הטכנית, במסירות המדויקות וביכולת הבעיטה בשתי הרגליים, כמו גם במשחק הראש. נתונים אלו אפשרו למולר לשחק בעמדות התקפיות רבות. מולר גדל במועדון הנוער של איינטרכט פרנקפורט, ובגיל 18, בשנת 1985, עלה לקבוצה הבוגרת של המועדון, בה שיחק שתי עונות וחצי, וכבש חמישה שערים ב-35 הופעות. כישרונו של מולר באיינטרכט פרנקפורט לא נעלם מעיני המועדונים הגדולים, ובפגרת החורף של עונת 1987/1988 חתם מולר בבורוסיה דורטמונד, שם שיחק שתי עונות וחצי. מולר הפך לשחקן הרכב קבוע בבורוסיה דורטמונד, והבקיע 24 שערים ב-75 הופעות במדי הקבוצה, שגם הקנו לו מקום בסגל נבחרת גרמניה המערבית למונדיאל 1990. מולר אף זכה עם בורוסיה דורטמונד בגביע הגרמני בעונת 1989, לאחר ניצחון 4:1 בגמר על ורדר ברמן. בקיץ 1990 חזר מולר למועדון נעוריו, איינטרכט פרנקפורט. בקדנציה זו הפך לשחקן הרכב קבוע ומוכח. מולר שיחק שתי עונות מלאות במועדון, בהן הבקיע 28 שערים ב-69 הופעות. בקיץ 1992 חתם מולר ביובנטוס מליגת הסרייה א' האיטלקית. גם ביובנטוס התקופה של מולר נמשכה שנתיים, בהן כבש 19 שערים ב-56 הופעות. עם יובנטוס זכה מולר בגביע אופ"א בשנת 1993, לאחר ניצחון מצטבר 6:1 בצמד מפגשי הגמר מול בורוסיה דורטמונד. מולר כבש את אחד השערים במפגש הכפול. בקיץ 1994 שב מולר לבורוסיה דורטמונד, והפעם נשאר בה שש עונות רצופות, והיה אחד משלושה שחקנים עם עבר ביובנטוס שעברו לבורוסיה דורטמונד באותה תקופה, יחד עם שטפן רויטר ויורגן קולר. שלישייה זו השיגה הישגים רבים בזירה הבינלאומית, הגדול שבהם הוא הזכייה בליגת האלופות בשנת 1997, לאחר ניצחון 3:1 במשחק הגמר על קבוצתם הקודמת, יובנטוס. בנוסף, מולר זכה באותה עונה בטורניר הגביע הביניבשתי, לאחר ניצחון בגמר על קרוזיירו, בו הצטיין ונבחר כאיש המשחק. מולר זכה עם בורוסיה דורטמונד גם בשתי אליפויות הבונדסליגה ברציפות, בשנים 1995 ו-1996, ובשני גביעי סופר קאפ מקומיים. סך הכל, צבר מולר 153 הופעות בבונדסליגה בשש העונות בבורוסיה דורטמונד, בהן כבש 47 שערים. בשנת 2000 חתם מולר אצל היריבה הגדולה ביותר של בורוסיה דורטמונד, שאלקה 04, במהלך שנחשב לשנוי מאוד במחלוקת. אוהדי בורוסיה דורטמונד הוקיעו אותו, ואוהדי שאלקה 04 היו חשדניים מאוד כלפיו. למרות זאת, מולר זכה עם שאלקה זכה בשני גביעים מקומיים. מולר שיחק בשאלקה במשך שלוש עונות, בהן כבש שישה שערים ב-86 הופעות בבונדסליגה. בשנת 2003 חתם מולר באיינטרכט פרנקפורט, מועדון נעוריו, לעונת פרישה. בעונה זו שיחק 11 משחקים בלבד בהם לא הבקיע, ובתום העונה, בקיץ 2004, פרש מולר ממשחק פעיל. מולר ייצג תחילה את גרמניה המערבית ואחר כך את גרמניה בנבחרות הלאומיות, ושיחק בחמישה טורנירים גדולים. מולר זכה עם נבחרת גרמניה המערבית במונדיאל 1990 לאחר ניצחון במשחק הגמר על נבחרת ארגנטינה, בו לא שותף. מולר השתתף גם ביורו 1992 בו הופתעה נבחרת גרמניה במשחק הגמר מול נבחרת דנמרק, ובמונדיאל 1994 בו הודחה נבחרת גרמניה ברבע הגמר על ידי נבחרת בולגריה. ביורו 1996 מולר היה שותף לזכייה של הנבחרת הגרמנית לאחר ניצחון בשער זהב של אוליבר בירהוף על נבחרת צ'כיה. גם מהגמר הזה נעדר מולר, עקב כרטיס צהוב שספג לאחר שהבקיע בבעיטות ההכרעה בחצי הגמר נגד נבחרת אנגליה, וחיקה תנועת זלזול של פול גאסקוין שהבקיע בבעיטה קודמת. מונדיאל 1998 היה הטורניר הגדול האחרון בו מולר השתתף. בטורניר זה הודחה גרמניה ברבע הגמר לאחר הפסד 3:0 לנבחרת קרואטיה. בשנת 1999 פרש מולר מהנבחרת לאחר 11 שנים, בהן הבקיע 29 שערים ב-85 הופעות. מולר אימן בעונת 2007/2008 את ויקטוריה אשפנבורג מהליגה המחוזית של בוואריה, ולאחר מכן ביצע תפקיד ניהולי בקיקרז אופנבך. החל משנת 2015, מולר משמש כעוזר מאמן לברנד שטורק, חברו לשעבר בבורוסיה דורטמונד, בנבחרת הונגריה (מונה במקום אימרה סאביץ'). מולר הופיע על האריזה של הגרסה הגרמנית של משחק המחשב פיפ"א 98. עם בורוסיה דורטמונד: הגביע הגרמני: 1988/89 אליפות הבונדסליגה: 1994/95, 1995/96 הסופר קאפ הגרמני: 1995, 1996 ליגת האלופות: 1996/97 הגביע הביניבשתי: 1997 עם יובנטוס: גביע אופ"א: 1992/93 עם שאלקה 04: הגביע הגרמני: 2000/01, 2001/02 עם נבחרת גרמניה: מונדיאל 1990 גביע יו. אס.: 1993 יורו 1996 תארים אישיים: איש המשחק של גמר הגביע הביניבשתי 1997 מדיה וקבצים בנושא אנדראס מולר בוויקישיתוף אנדראס מולר, באתר Transfermarkt אנדראס מולר, באתר Fussballdaten.de (בגרמנית) אנדראס מולר, באתר WorldFootball.net אנדראס מולר, באתר National Football Teams אנדראס מולר, באתר FootballDatabase.eu פרופיל המאמן, באתר Transfermarkt